**MOLĖTŲ SOCIALINĖS PARAMOS CENTRO DIREKTORĖS**

**2017 METŲ VEIKLOS ATASKAITA**

2018-01-19 Nr. IN-1

Molėtai

**1. ĮSTAIGOS VEIKLA IR VEIKLOS RODIKLIAI**

Molėtų socialinės paramos centras (toliau – Centras) yra Molėtų rajono savivaldybės biudžetinė įstaiga, kurios paskirtis – teikti bendrąsias ir specialiąsias socialines paslaugas.

Centro tikslas – teikti socialines paslaugas, kurie negali savarankiškai rūpintis savo asmeniniu (šeimos) gyvenimu ir kuriems būtina pagalba, tenkinant jų būtiniausius poreikius ir sprendžiant socialines problemas.

2017 metais Centro veiklos užtikrinimui iš savivaldybės biudžeto buvo skirta 197,1 tūkst. Eur. Panaudota 196,9 tūkst. Eur, iš jų: darbo užmokesčiui ir socialiniam draudimui skirta 172,4 tūkst. Eur, prekėms ir paslaugoms skirta 24,5 tūkst. Eur.

Iš valstybės biudžeto gauta 122,2 tūkst. Eur. Panaudota 119,2 tūkst. Eur darbo užmokesčiui ir socialiniam draudimui, socialiniams darbuotojams darbui su socialinės rizikos šeimomis, 2,5 tūkst. Eur. socialinių darbuotojų supervizijoms.

Iš Molėtų rajono savivaldybės administracijos per 2017 m. gauta 7,5 tūkst. Eur. kompensacijų už suteiktas dienos socialinės globos asmens namuose paslaugas. Šios lėšos panaudotos socialinių darbuotojų padėjėjų iš dalies darbo užmokesčiui apmokėti, transporto ir kitoms išlaidoms.

Už socialines paslaugas per 2017 metus surinkta 8,1 tūkst. Eur., iš jų 0,4 tūkst. Eur. už suteiktas transporto paslaugas, 6,0 tūkst. Eur. už pagalbos į namus paslaugos teikimą, 1,7 tūkst. Eur. už suteiktas dienos socialinės globos paslaugas. Panaudota 7,8 tūkst. Eur. transporto išlaikymui bei kitų paslaugų ir prekių apmokėjimui.

Centre dirbo 44 darbuotojai, patvirtinti 41,45 darbuotojų etatai, iš jų: 14 etatų – lankomosios priežiūros darbuotojų, 11 etatų – socialinių darbuotojų darbui su socialinės rizikos šeimomis, 2,6 etato - socialiniai darbuotojai, 4 etatai – socialinio darbuotojo padėjėjai, 0,6 etato slaugytoja integraliai pagalbai, 5 etatai – slaugytojo padėjėjai integraliai pagalbai, 4,25 etato- Centro administracijos darbuotojai.

Centro darbuotojų išsilavinimas ir profesinė kvalifikacija atitinka visus socialiniam darbui keliamus reikalavimus.

Centro teikiamos socialinės paslaugos:

**Transporto organizavimo paslauga.** Per 2017 metus dėl transporto paslaugų kreipėsi 64 asmenys. Paslauga buvo suteikta 218 kartų, iš jų nemokamai teikta 192 kartus, mokamai 26 kartus.

**Asmeninės higienos ir priežiūros paslauga**. Ši pagalba apėmė dušo ir skalbimo paslaugų organizavimą ir teikimą. Dušo ir skalbimo paslauga per 2017 metus nemokamai teikta 7 asmenims 2 kartus, už paslaugą mokėjo 7 asmenys 9 kartus. Paslaugas gavo 1 miesto gyventojas ir seniūnijose gyvenantys 13 asmenų. Paslauga buvo teikiama Inturkėje „Bendrystės centre“.

**Pagalbos į namus paslauga**. 2017 metais pagalbos į namus gavėjų skaičiaus augimo tendencijos nebuvo. 2017 metais pagalbos į namus paslaugas gavo 147 gavėjai. Molėtų mieste paslaugas gavo 19 asmenų, seniūnijose – 128. Per 2017 metus mokamos paslaugos buvo teikiamos - 105 gavėjams, nemokamos – 42 gavėjams.

Pagalbos į namus paslaugas Centre teikė 17 lankomosios priežiūros darbuotojų.

Pagalbos į namus paslaugos gavėjai pagal seniūnijas: Alantos sen. – 9, Balninkų sen. – 11, Čiulėnų sen. – 6, Dubingių sen. – 10, Giedraičių sen. - 18, Inturkės sen. –14, Joniškio sen. – 22, Luokesos sen. – 12, Mindūnų sen. – 4, Videniškių sen. – 10, Suginčių sen. -12 , Molėtų m. – 19.

**Socialinių įgūdžių ugdymo ir palaikymo paslauga.** 2017 metais paslaugos teiktos 102 šeimoms, kuriose augo 189 vaikai. Per praėjusius metus naujai į socialinės rizikos šeimų apskaitą įrašyta 19 šeimų, iš jų: 3 dėl girtavimo, 4 dėl fizinio ir psichologinio smurto, 8 dėl socialinių įgūdžių stokos, 3 dėl laikinosios globos nustatymo mažamečiams vaikams, 1 dėl kitų priežasčių.

Per 2017 m. išrašyta iš apskaitos 26 šeimos, iš jų 6 – apribojus tėvų valdžią, 9 – tapus vaikams pilnamečiais, 4 - pakeitus gyvenamąją vietą, 6– išnykus įrašymo į apskaitą priežastims, 1-nėra galimybės vaiką sugrąžinti į šeimą.

**Aprūpinimas techninės pagalbos priemonėmis (TPP).** 2017 metais buvo priimti 203 prašymai, išduotos 246 priemonės 162 asmenims, grąžinta 146 priemonės. TPP gaunama iš Techninės pagalbos neįgaliesiems Centro prie Socialinės apsaugos ir darbo ministerijos Utenos skyriaus.

**Būsto pritaikymas asmenims su negalia.** Per 2017 metus Molėtų rajone būsto pritaikymo darbai buvo atlikti 12 neįgaliųjų, iš jų – 2 mieste, 10 – seniūnijose. Trys būstai pritaikyti neįgaliems vaikams, dviems neįgaliesiems pastatyti keltuvai. 2017 m. pateikta 11 prašymų.

**Asmenų apgyvendinimas socialinės globos įstaigose.** Per 2017 m. priimta 34 prašymai į socialinės globos institucijas, iš kurių 25 asmenys išvyko į socialinės globos namus, 1- mirė, 6 - atsisakė vykti, 2 - laukia eilėje.

Per 2017 metus nuolatinai apsigyveno socialinės globos įstaigose: Alantos senelių globos namuose – 12 asmenų, Utenos socialinės globos namuose – 9 asmenys, UAB „Senevita“ – 1 asmuo, VšĮ Antavilių pensionate- 1 asmuo, VšĮ Lietuvos reabilitacijos ir slaugos centre- 2 asmenys..

Per 2017 m. 7 šeimos apgyvendintos Molėtų vaikų savarankiško gyvenimo namuose esančiame Krizių centre. Suteikta apgyvendinimo nakvynės namuose ir krizių centruose paslauga.

Laukiantys eilėje nuolatinai apsigyventi: Alantos senelių globos namuose – 2, Utenos socialinės globos namuose – 0.

**Integrali pagalba namuose.** Nuo 2017 m. kovo mėnesio startavo projektas ,,Integrali pagalba Molėtų rajone“. Projekto pabaiga – 2019 m. gegužės mėnuo. Iki projekto pabaigos Integralios pagalbos paslaugos turi būti suteikta 20 asmenų, turinčių nuolatinę slaugą/pagalbą priežiūrą. Iki 2017 m. gruodžio 31 d. Integralios pagalbos paslaugos suteiktos jau 16 asmenų. Paslauga populiari, pacientai ir jų artimieji patenkinti teikiamų paslaugų kokybe ir prieinamumu.

**2. VADOVO REZULTATAI PAGAL PAREIGINES FUNKCIJAS**

Vykdydama man pavestas pareigas:

- nuolat analizuoju Centro teikiamų paslaugų kokybę, pasiūlą, paklausą, specifiką, atitiktį, įstaigos veiklą reglamentuojantiems dokumentams: įstatymams, nuostatams, tarybos sprendimams, programoms, sąmatoms;

- organizuoju Centro darbą, kad būtų tinkamai įgyvendinti Centro tikslai ir funkcijos;

- atstovauju Centro interesams visose institucijose, įstaigose, organizacijose;

- rengiu, tvirtinu įvairius dokumentus;

- stebiu, analizuoju, vertinu Centro darbuotojų veiklą, kontroliuoju sprendimų, nurodymų vykdymą;

- užtikrinu Centro bendradarbiavimą su savivaldybės administracija, savivaldybės administracijos socialinės paramos ir vaiko teisių apsaugos skyriais, valstybinėmis ir nevyriausybinėmis organizacijomis, visuomene, kitais socialiniais partneriais;

- teikiu informaciją visuomenei apie Centro veiklą ir teikiamas paslaugas;

- užtikrinu racionalų ir taupų Centro lėšų bei turto naudojimą;

- rūpinuosi sveika ir saugia darbuotojų darbo vieta ir aplinka.

2017 metais dalyvavau Molėtų rajono savivaldybės administracijos Būsto pritaikymo žmonėms su negalia, Socialinės paramos, Specialių poreikių nustatymo komisijose.

Nuolat dalyvavau prevencinėse priemonėse (reiduose), kurias organizuoja VTAS.

Periodiškai organizuoju susitikimus su darbuotojais, siekiant didinti teikiamų paslaugų kokybę, prieinamumą.

Nuolat analizuoju situaciją socialinės paramos srityje.

**3. VADOVO SPRĘSTOS PROBLEMOS, INICIATYVOS, UŽDAVINIAI IR IŠŠŪKIAI**

**Projektinė veikla.** 2017 m. kovo mėnesį startavo projektas Integrali pagalba Molėtų rajono gyventojams, kuri susideda iš medicininės slaugos ir dienos globos paslaugų. Nuo 2017 m. sausio mėnesio buvo atliekami įvairūs paruošiamieji darbai: paruošiau 28 tvarkos aprašus, būtinus slaugytojo kabineto patalpos higienos paso gavimui, slaugos licencijos ir dienos globos licencijų gavimui. Atlikti viešinimo darbai prieš projektui startuojant, supirkti automobiliai ir spec. įranga, reikalinga Integralios pagalbos paslaugoms teikti. Projektas pradėtas vykdyti laiku, paslaugų teikimas vyko sklandžiai ir iki 2017 m. gruodžio 31 d. Integralios pagalbos paslaugos suteiktos jau 16 asmenų. Paslauga populiari, pacientai ir jų artimieji patenkinti teikiamų paslaugų kokybe ir prieinamumu.

Pateiktos paraiškos Lietuvos-Latvijos programoje kartu su partneriu ,,Ežerų kraštas“.

Pasirašyta bendradarbiavimo sutartis dėl dalyvavimo projekte kartu su Baltijos paramos fondu, taip pat su Žmogaus raidos tyrimų institutu, taip pat VšĮ "Neformalaus ugdymo namai". Šių projektų vertinimas vyks pirmąjį 2018 m. ketvirtį.

**Viešinimas.** Per visus 2017 metus nuolat viešinau Molėtų socialinės paramos centro veiklą ir paslaugų gavimo galimybes įvairiais būdas:

* nuolat bendradarbiauju su Molėtų krašto laikraščio ,,Vilnis“ redaktore ir žurnalistais, visuomenei pateikiu informaciją, susijusią su tiesioginėmis centro veiklomis: Integralios pagalbos paslaugomis, pagalbos į namus paslaugomis, transporto paslaugomis, techninės pagalbos priemonių išdavimo paslaugomis, socialinėmis paslaugomis, kurios teikiamos socialinės rizikos šeimoms, projekto ,,Vaikų svajonės“ įgyvendinimu, paramos daiktais generavimu ir t.t.;
* sukūriau centro paskyrą socialiniame tinkle Facebook - Molėtų paramos centras, kurioje atsispindi svarbiausi centro veiklos įvykiai, faktai, pateikiamos centro aktualijos, generuojama pagalba daiktais, teikiama aktuali informacija ir nuorodos susijusios su nemokama psichologine pagalba: Pagalbos linija vaikams, Jaunimo linija, Psichologinė pagalba alkoholio krizei įveikti ,,Kada gana“, Pagalbos linija neplanuotai pastojus, Psichologinės pagalbos konsultacijos sugrįžusiems ar ketinantiems grįžti į Lietuvą, Psichologinė pagalba ,,Tu – ne vienas“, Pagalbos linija moterims, patyrusioms seksualinę prievartą ir prekybos žmonėmis aukoms, Pagalbos linija garbaus amžiaus žmonėms ,,Sidabrinė linija“.
* nuolat atnaujinu informaciją centro internetinėje svetainėje ir atliekami viešinimo darbai – [www.moletuspc.lt](http://www.moletuspc.lt)

**Darbuotojų veiklos kontrolė, organizavimas, kvalifikacijos kėlimas.** Periodiškai inicijavau pasitarimus su Centro darbuotojais, kuriuose buvo aptariamos problemos, veiklos efektyvumas, įvairios problemos ir kiti klausimai, sprendžiami darbuotojų saugos klausimai.

Per 2017 m.  12 socialinių darbuotojų, darbui su rizikos šeimomis ir 17 lankomosios priežiūros darbuotojų buvo aprūpinti individualiomis apsaugos priemonėmis (dujų balionėliais, vienkartinėmis pirštinėmis, medicininėmis kaukėmis, dezinfekcijos skysčiais).

Nuolat skatinau Centro darbuotojus dalyvauti mokymuose, keltis kvalifikaciją. Visi Centro socialiniai darbuotojai dalyvavo Supervizijos mokymuose (43 ak. val.) ir kituose kvalifikacijos kėlimo mokymuose. Lankomosios priežiūros darbuotojai taip pat dalyvavo kvalifikacijos kėlimo mokymuose (32 ak. val.).

**Darbuotojų dalyvavimas įstaigos veikloje.** 2017 m. pabaigoje iniciuotas visuotinis darbuotojų susirinkimas dėl Darbo tarybų rinkimų komisijos sudarymo.

**Bendradarbiavimas su įvairiomis institucijomis, nevyriausybinėmis organizacijomis.**

Nuolat bendradarbiauju su Molėtų rajono savivaldybės administracijos vadovais, darbuotojais, Socialinės paramos, Vaiko teisių apsaugos, Švietimo ir kultūros skyriais, medicinos įstaigomis, darbo birža, policijos pareigūnais, seniūnais ir t.t. dėl socialinių paslaugų teikimo paslaugų kokybės ir tobulinimo, prieinamumo, prevencinių priemonių ir t.t.

Dažnai organizuoju susitikimus su įvairių sričių specialistais, nevyriausybinių organizacijų atstovais, kurių metu aptariamos, identifikuojamos esamos problemos, numatomos prevencinės priemonės, ieškomi įvairūs racionalūs sprendimai mažinant riziką socialinėje srityje.

Rengiu bendrus susitikimus su centro darbuotojais ir Psichologinės pedagoginės tarnybos, Psichikos sveikatos priežiūros centro, Nacionalinio visuomenės sveikatos centro, Anoniminių alkoholikų bendruomenės atstovais.

Užmezgiau glaudžius bendradarbiavimo ryšius reabilitacijos bendruomenėmis ,,Nugalėtojų akademija“ ir ,,Taikos kelias“, taip pat Trakų suaugusiųjų mokymo centru.

**Paramos akcijos.** Inicijuoju paramos akcijas per socialinius tinklus, siekiant sumažinti socialinę atskirtį: paramą daiktais, buitine technika, baldais, drabužiais, žaislais ir kitais būtinais rakandais.

Organizavau nemokamas ekskursijas socialinės rizikos šeimų vaikams į Etnokosmologijos muziejų, Kulionių k., Molėtų r., Lajų taką Anykščiuose, keramikos edukacinę programą Mindūnų k., Molėtų r.

**2018 metų uždaviniai ir iššūkiai**:

* užtikrinti kokybišką ir efektyvų socialinių paslaugų teikimą Molėtų rajono gyventojams, atliekant patikrą, vykdant pagalbos į namus paslaugos gavėjų ir integralios pagalbos paslaugos gavėjų apklausą;
* tęsti projekto ,,Integrali pagalba namuose Molėtų rajone“ įgyvendinimą ir teikti integralios pagalbos (slaugos ir dienos globos) paslaugas klientams;
* vykdyti projektinių veiklų paiešką, teikti paraiškas;
* aprūpinti lankomosios priežiūros darbuotojus vienoda, žymėta spec. apranga.